白玉蟾
悲秋辞
虫声树声各已变，吾知流年暗中换。
昼乌夜兔忙如箭，各光渐入芦花岸。
芦花白兮蓼花红，鸿雁跧蹲满荻丛。
牡丹海棠如梦中，莲藕香散池馆空。
人生岁月去如水，燕去莺归一弹指。
星霜磨老道人心，满目世人纷如蚁。
感今慨昔令人愁，乃知宋玉非悲秋。
江山紫翠饯汉唐，风物不复追商周。
古人混混去不返，今人纷纷知何限。
古人怜今今怜古，夕阳影里云影乱。
此身飘飘如游尘，身体发肤皆他人。
尚余方寸管喜怒，不敢漏世天公嗔。
向时欢娱成冷落，谁与感慨怜萧索。
定知悲喜取取胜散因，世间果无扬州鹤。
所可悲者仇且孤，览镜自笑清而癯。
安能十事九如意，定数岂复人能逾。
秋风起兮秋水寒，秋心悲兮秋兴酸。
佳人一去不复还，顾影度此时光难。
此心寥寥秋夜月，孤光散入寒光阔。
夜深月落无人知，江上渔翁空网撒。
不堪举此向愁人，使人泣下肝肠裂。
何人为我调素琴，叠叠为我写孤襟。
庶令鬼神伴伊泣，山空树冷风萧森。